ประธานคณะกรรมการค่าจ้าง เผย บอร์ดค่าจ้างเตรียมประชุมกลางเดือนหน้า พร้อมยอมรับการปรับขึ้นค่าจ้างขั้นต่ำ อาจไม่ทันวันแรงงานแห่งชาติ 1 พฤษภาคม นี้ ยืนยันไม่เกี่ยวกับการรอจัดตั้งรัฐบาลใหม่
นายจรินทร์ จักกะพาก ปลัดกระทรวงแรงงาน ในฐานะประธานคณะกรรมการค่าจ้าง (บอร์ดค่าจ้าง) เปิดเผยว่า ขณะนี้คณะอนุกรรมการค่าจ้างแต่ละจังหวัดได้สรุปตัวเลขค่าจ้างขั้นต่ำประจำปี 2562 ส่งมาให้คณะอนุกรรมการวิชาการและกลั่นกรองแล้ว และอยู่ระหว่างการพิจารณาของคณะอนุกรรมการ         ทั้งนี้ ที่ผ่านมายืนยันว่าไม่ได้มีความล่าช้าในการพิจารณา เนื่องจากคณะอนุกรรมการต้องพิจารณาปัจจัยแวดล้อมให้มีความครบถ้วนรอบด้าน โดยเฉพาะปัจจัยสำคัญที่ต้องพิจารณาคือ ภาวะเศรษฐกิจในประเทศ ภาวะเศรษฐกิจประเทศเพื่อนบ้าน และภาวะเศรษฐกิจโลก ที่มีความผันผวนและผันแปรอย่างรวดเร็ว ซึ่งปัจจัยเหล่านี้ทั้งกระทรวงพาณิชย์และธนาคารแห่งประเทศไทยต่างแสดงความเป็นห่วง การพิจารณาจะต้องรอให้ปัจจัยเหล่านี้มีความนิ่งก่อนเพื่อความรอบคอบ เพราะหากตัดสินใจไปแล้วเกิดความผิดพลาดจะเกิดผลกระทบมาก     เมื่อวันที่ 22 เม.ย.62 ได้มีการประชุมคณะอนุกรรมการค่าจ้างฝ่ายวิชาการเพื่อกลั่นกรองข้อมูล จากนั้นจะสรุปเรื่องเพื่อส่งเข้าที่ประชุมบอร์ดค่าจ้างชุดใหญ่พิจารณา คาดว่าจะนัดประชุมบอร์ดชุดใหญ่ได้ประมาณกลางเดือน พฤษภาคม หลังจากวันที่ 10 ไปแล้ว ซึ่งในการประชุมบอร์ดชุดใหญ่จะเคาะปรับอัตราค่าจ้างขั้นต่ำหรือไม่ขึ้นอยู่กับความเห็นของคณะกรรมการไตรภาคีและมติของที่ประชุมในวันนั้น อย่างไรก็ตาม การปรับค่าจ้างขั้นต่ำ อาจไม่ทันวันแรงงานแห่งชาติ 1 พ.ค.นี้ ส่วนสาเหตุไม่เกี่ยวข้องกับการรอจัดตั้งรัฐบาลใหม่ แต่เป็นไปตามความเหมาะสมและภาวะเศรษฐกิจ        ด้าน พล.ต.อ.อดุลย์ แสงสิงแก้ว รัฐมนตรีว่าการกระทรวงแรงงาน กล่าวว่า ในการปรับขึ้นอัตราค่าจ้างขั้นต่ำไม่ได้มีการกำหนดกรอบเวลาว่าจะต้องปรับขึ้นเมื่อไร แต่ในส่วนของคณะกรรมการไตรภาคีจะพิจารณาให้เร็วที่สุดและรอบคอบมากที่สุด เพื่อให้เกิดประโยชน์สูงสุดกับแรงงานของประเทศ ซึ่งมีมากกว่า 37 ล้านคน ในส่วนของการปรับขึ้นอัตราค่าจ้างขั้นต่ำปีที่ผ่านมา ประเทศไทยปรับเพิ่มสูงขึ้นร้อยละ 5 ซึ่งสูงเป็นอันดับ 3 ของอาเซียน รองจากสิงคโปร์และบรูไน